ढुक्क छैनन् सोल्सायर
म्यानचेस्टर युनाइटेडका व्यवस्थापक ओले गनर सोल्सायरले आफ्नो टिम युरोपा लिग फुटबलको फाइनल पुग्नेमा ढुक्क भइनसकेको बताएका छन् । उनले एएस रोमामाथि प्राप्त जितलाई भने प्रभावशाली रहेको माने ।
पेरिस — म्यानचेस्टर युनाइटेडका व्यवस्थापक ओले गनर सोल्सायरले आफ्नो टिम युरोपा लिग फुटबलको फाइनल पुग्नेमा ढुक्क भइनसकेको बताएका छन् । उनले एएस रोमामाथि प्राप्त जितलाई भने प्रभावशाली रहेको माने ।ब्रुनो फर्नान्डेज र एडिसन काभानीले समान दुई गोल गरेपछि म्यानचेस्टरले बिहीबार युरोपा लिग सेमिफाइनल पहिलो लेगमा एएस रोमालाई ६–२ ले हराएको हो । सोल्सायरको तर्क छ, दोस्रो लेगको खेल र त्यसमा राम्रो खेल्ने जिम्मेवारी बाँकी नै छ । यो ठूलो अन्तरको जितपछि अर्को महिना हुने फाइनलमा प्रवेशका लागि म्यानचेस्टरले आफ्नो सम्भावना निश्चितजस्तै गरेको छ । सोल्सायरले भने, ‘हाम्रो काम पक्कै पूरा भएको छैन । तर हामीले जति काम गरेका छौं, त्यो भने राम्रो छ । रोमा बलियो टिम हो, हामीले यो तथ्य भुल्नुहुन्न । यो खेलमा पनि दोस्रो हाफमा रोमाको प्रदर्शन खराब थिएन ।’ रोमाले खेलमा २–१ सुरुआत अग्रता लिएपछि म्यानचेस्टरले ६ गोलको दुर्लभ नतिजा निकालेको हो । टोलीका लागि पाउल पोग्बा र मेसन ग्रिनउडले पनि गोल गरे । अब सेमिफाइनल दोस्रो लेग रोमाको मैदानमा हुनेछ । त्यसमा रोमाले म्यानचेस्टरलाई पन्छाउन चामत्कारिक खेल प्रदर्शन गर्नुपर्ने हुन्छ । रोमाका लागि लोरेन्जो पेलेग्रिनी र एडिन जेकोले गोल गरे । अर्को सेमिफाइनल पहिलो लेगमा भिल्लारियलले आर्सनललाई आफ्नो घरमा २–१ ले हरायो । खेलको दोस्रो हाफमा निकोलस पेपेले पेनाल्टीबाट गोल गरेका हुन् । यसले इंग्लिस प्रिमियर लिग क्लब आर्सनलको फाइनल पुग्ने सम्भावना जीवित रह्यो । आर्सनलका लागि यो अवे गोल निकै महत्त्वपूर्ण साबित हुन सक्नेछ । अब आफ्नो घरमा हुने खेलमा आफूअनुकूल नतिजा निकाल्न आर्सनलले प्रयास गर्नेछ । भिल्लारियलका लागि म्यानुयल ट्रिगुरेस र राउल अल्बिडोलले गोल गरे । खेलको अन्त्यमा दुवै टिम १० खेलाडीमा सीमित थियो । आर्सनलका लागि युरोपा लिग उपाधि नै अर्को सिजनको युरोपेली च्याम्पियन्स लिगमा छनोटको एकमात्र आधार हो । 